PMIndiaData/PMIndiaSum huggingface dataset:
प्रधानमंत्री और जर्मनी संघीय गणराज्य की चांसलर महामहिम डॉ. एंजेला मर्केल के बीच जी-20 शिखर सम्मेलन की पृष्ठभूमि में बैठक

प्रधानमंत्री श्री नरेन्द्र मोदी ने 31 अक्टूबर 2021 को इटली के रोम में जी-20 शिखर सम्मेलन की पृष्ठभूमि में जर्मनी संघीय गणराज्य की चांसलर डॉ. एंजेला मर्केल से मुलाकात की। दीर्घकालिक आपसी सहयोग एवं व्यक्तिगत मित्रता को याद करते हुए, प्रधानमंत्री ने सिर्फ जर्मनी में ही नहीं बल्कि यूरोपीय और वैश्विक स्तर पर भी नेतृत्व के लिए चांसलर मर्केल की सराहना की। उन्होंने डॉ. मर्केल के उत्तराधिकारी के साथ घनिष्ठ रणनीतिक साझेदारी जारी रखने के प्रति अपनी प्रतिबद्धता व्यक्त की। दोनों नेताओं ने भारत और जर्मनी के बीच घनिष्ठ द्विपक्षीय सहयोग पर संतोष व्यक्त किया तथा आपसी व्यापार एवं निवेश से जुड़े संबंधों को और गहरा बनाने का संकल्प लिया। वे हरित हाइड्रोजन सहित नए क्षेत्रों में भारत-जर्मनी रणनीतिक साझेदारी के दायरे का विस्तार करने पर भी सहमत हुए। प्रधानमंत्री ने डॉ. मर्केल को उनके उज्जवल भविष्य के लिए शुभकामनाएं दीं और उन्हें भारत आने का निमंत्रण दिया।
मंत्रिमंडल ने दक्षिण एशियाई समुद्री क्षेत्र में तेल तथा रासायनिक प्रदूषण पर सहयोग के लिए भारत और दक्षिण एशिया सहकारी पर्यावरण कार्यक्रम के बीच समझौता ज्ञापन को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने दक्षिण एशियाई समुद्री क्षेत्र में तेल तथा रासायनिक प्रदूषण पर सहयोगके लिए भारत और दक्षिण एशिया सहकारी पर्यावरण कार्यक्रम (एसएसीईपी) के बीच समझौता ज्ञापन को स्‍वीकृति दे दी है। प्रभाव : समझौता ज्ञापन का उद्देश्‍य भारत और दक्षिण एशियाई समुद्री क्षेत्र के देश यानी बांग्‍लादेश, मालदीव, पाकिस्‍तान और श्रीलंका के बीच क्षेत्र में समुद्री पर्यावरण की सुरक्षा के लिए घनिष्‍ठ सहयोग को प्रोत्‍साहित करना है। कार्यान्‍वन : समझौता ज्ञापन के अंतर्गत भारतीय तटरक्षक (आईसीजी) सक्षम राष्‍ट्रीय प्राधिकार होगा और ‘क्षेत्रीय तेल बिखराव आपात योजना’को लागू करने के लिए संचालन की दृष्टि से संपर्क सूत्र होगा। भारतीय तटरक्षक भारत सरकार की ओर से तेल और रसायन के बिखराव का समुचित उत्‍तर देगा। आईसीजी समुद्री बचाव समन्‍वय केंद्र (एमआरसीसी) समुद्री दुर्घटनाओं के लिए राष्‍ट्रीय आपदा अनुक्रिया केंद्र होगा। पृष्‍ठभूमि : दक्षिण एशियाई क्षेत्र में पर्यावरण संरक्षण, प्रबंधन और प्रोत्‍साहन को समर्थन देने के लिए 1982 में श्रीलंका में अफगानिस्‍तान, बांग्‍लादेश, भूटान, भारत, मालदीव, नेपाल और श्रीलंका की सरकारों ने एसएसीईपी की स्‍थापना की। एसएसीईपी ने इंटरनेशनल मेरीटाइम ऑर्गनाइजेशन (आईएमओ) के साथ संयुक्‍त रूप से ‘क्षेत्रीय तेल बिखराव आपात योजना’ विकसित की ताकि बांग्‍लादेश, भारत, मालदीव, पाकिस्‍तान तथा श्रीलंका के समुद्रों में तेल प्रदूषण की बड़ी घटना से निपटने के लिए अंतराष्‍ट्रीय सहयोग और पारस्‍परिक सहायता की तैयारी की जा सके।
प्रधानमंत्री ने प्रो. भीम सिंह के निधन पर शोक व्यक्त किया

प्रधानमंत्री श्री नरेन्द्र मोदी ने प्रो. भीम सिंह के निधन पर गहरा दु:ख व्यक्त किया है। श्री मोदी ने कहा कि प्रो. भीम सिंह जी को एक जमीनी नेता के रूप में याद किया जाएगा, जिन्होंने जम्मू-कश्मीर के कल्याण के लिए अपना जीवन समर्पित कर दिया। प्रधानमंत्री ने एक ट्वीट में कहा: "प्रो. भीम सिंह जी को एक जमीनी नेता के रूप में याद किया जाएगा, जिन्होंने जम्मू-कश्मीर के कल्याण के लिए अपना जीवन समर्पित कर दिया। वे बहुत पढ़े-लिखे और विद्वान थे। मैं उनके साथ अपनी बातचीत को हमेशा याद रखूंगा। उनके निधन से दु:खी हूं। उनके परिवार और समर्थकों के प्रति संवेदना। ओम शांति।"
प्रधानमंत्री ने सिंगापुर के प्रधानमंत्री को उपहार दिया

प्रधानमंत्री ने आज सिंगापुर के प्रधानमंत्री महामहिम श्री ली सीन लूंग को 1849 की सिंगापुर द्विप के नक्‍शे की प्रतिकृति भेंट की। 52 इंच x 52 इंच आकार और 1842-45 के दौरान किए गए सर्वेक्षण पर आधारित इस नक्‍शे में निम्‍न ज्‍वार जलस्‍‍तर से ऊपर के सिंगापुर कस्‍बे के नजदीकी इलाकों के विभिन्‍न स्‍थानों का विवरण और भौ‍गोलिक स्थितियों के बारे में विस्‍तृत जानकारी है। यह प्रतिकृति भारतीय राष्‍ट्रीय अभिलेखागार, नई दिल्‍ली के मानचित्र संग्रहण से तैयार की गई है।
खेल एवं युवा मामले क्षेत्र में भारत व मालदीव के बीच समझौता ज्ञापन

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने खेल एवं युवा मामले क्षेत्र में भारत व मालदीव के बीच समझौता ज्ञापन (एमओयू) को अपनी मंजूरी दे दी है जिस पर अक्‍टूबर, 2015 में हस्‍ताक्षर किया गया था। यह द्विपक्षीय विनिमय कार्यक्रम खेल विज्ञान, खेल चिकित्‍सा, कोचिंग तकनीक, युवा त्‍यौहारों एवं शिविरों में भागीदारी के क्षेत्रों में ज्ञान एवं विशेषज्ञता को विस्‍तारित करने में सहायता करेगा जिसका परिणाम अंतरराष्‍ट्रीय प्रतियोगिताओं में भारत के खिलाडियों के प्रदर्शन को बेहतर बनाने तथा दोनों देशों के बीच द्विपक्षीय संबंधों को मजबूत बनाने के रूप में सामने आएगा।
सऊदी अरब के विदेश मंत्री प्रिंस फैसल फरहान अल सऊद ने प्रधानमंत्री श्री नरेन्द्र मोदी से भेंट की

प्रधानमंत्री श्री नरेन्द्र मोदी ने आज सऊदी अरब के विदेश मंत्री प्रिंस फैसल बिन फरहान अल सऊद से भेंट की। बैठक में दोनों देशों के बीच स्थापित सामरिक भागीदारी परिषद के तत्वावधान में की गई विभिन्न द्विपक्षीय पहलों की प्रगति की समीक्षा की गई। प्रधानमंत्री ने सऊदी अरब से ऊर्जा, सूचना-प्रौद्योगिकी और रक्षा निर्माण सहित प्रमुख क्षेत्रों से भारत में अधिक से अधिक निवेश किए जाने की आशा व्यक्त की। बैठक में अफगानिस्तान की स्थिति सहित क्षेत्रीय विकास के दृष्टिकोणों पर भी विचारों का आदान-प्रदान किया गया। प्रधानमंत्री ने कोविड-19 महामारी के दौरान प्रवासी भारतीयों के कल्याण पर महत्वपूर्ण रूप से ध्यान देने के लिए सऊदी अरब को अपना विशेष धन्यवाद देते हुए उनकी सराहना की। प्रधानमंत्री ने सऊदी अरब के सुल्तान और क्राउन प्रिंस को भी अपनी हार्दिक बधाई और शुभकामनाएं दीं।
प्रधानमंत्री ने श्री आनंद शंकर पांड्या के निधन पर शोक व्यक्त किया

प्रधानमंत्री श्री नरेन्द्र मोदी ने प्रख्यात लेखक और जन बुद्धिजीवी श्री आनंद शंकर पांड्या जी के निधन पर दुख व्यक्त किया है। ट्वीट्स की एक श्रृंखला में, प्रधानमंत्री ने कहा: “श्री आनंद शंकर पांड्या जी एक महान लेखक और जन बुद्धिजीवी थे, जिन्होंने इतिहास, लोक नीति और आध्यात्मिकता पर व्यापक रूप से लिखा। उनमें भारत के विकास के प्रति उत्साह था। वे वीएचपी में सक्रिय थे और निस्वार्थ भाव से समाज की सेवा करते थे। उनके निधन से दुखी हूं। मेरा मन श्री आनंद शंकर पांड्या जी के साथ कई बार हुई बातचीत पर जाता है। महान स्वतंत्रता सेनानियों के साथ उनकी बातचीत और विभिन्न मुद्दों पर उनकी अंतर्दृष्टि के बारे में किस्से सुनना, मन को प्रसन्नता से भर देता था। उनके परिवार के सदस्यों से बात की और उनके निधन पर शोक व्यक्त किया। ओम शांति।" एमजी/एएम/जेके
इंडोनेशिया, मलेशिया और सिंगापुर की विदेश यात्रा पर प्रस्थान करने से पहले प्रधानमंत्री का वक्तव्य

प्रधानमंत्री श्री नरेंद्र मोदी ने इंडोनेशिया,मलेशिया और सिंगापुर रवाना होने से पहले एक बयान में कहा कि ‘मैं 29 मई से 2 जून 2018 तक इंडोनेशिया, मलेशिया और सिंगापुर की यात्रा पर हूं। भारत के इन सभी तीन देशों के साथ मजबूत रणनीतिक रिश्ते रहे हैं.’ उन्होंने कहा, ‘इंडोनेशिया के राष्ट्रपति जोको विडोडो के निमंत्रण पर मैं 29 मई को जकार्ता में रहूंगा। प्रधानमंत्री के तौर पर इंडोनेशिया की यह मेरी पहली यात्रा है। मैं 30 को राष्ट्रपति जोको विडोडो के साथ होने वाली बातचीत को लेकर उत्साहित हूं। साथ ही इस बात का भी उत्साह है कि भारत-इंडोशिया के कार्यकारी अधिकारियों (सीईओ) के साथ संयुक्त वार्ता होनी है।’ प्रधानमंत्री ने कहा, ‘भारत-इंडोनेशिया के बीच मजबूत और मैत्रीपूर्ण रिश्ते हैं और साथ ही इनके बीच ऐतिहासिक और सांस्कृतिक संबंध बेहद गहरे रहे हैं। दोनों देशों का समाज बहु जातीय, बहुधार्मिक और आपस में एक-दूसरे से घुलमिलकर रहने वाला है। दोनों देशों के समाजों में बहुत खुलापन है।मुझे इस बात का पूरा भरोसा है कि इंडोनेशिया की मेरी इस यात्रा से एशिया के दो सबसे बड़े लोकतंत्रों के बीच तालमेल बढ़ेगा और इससे हमारे द्विपक्षीय संबंध प्रगाढ़ होंगे।’ प्रधानमंत्री श्री मोदी ने कहा, ‘31 मई को सिंगापुर जाते वक्त नए नेतृत्व को बधाई देने के लिए मैं थोड़ी देर के लिए मलेशिया में रूकूंगा। मैं मलेशिया के नए प्रधानमंत्री महाथिर मोहम्मद के साथ मुलाकात को लेकर उत्सुक हूं। सिंगापुर में मैं फिनटेक, कौशल विकास, शहरी नियोजन और आर्टिफिशियल एंटेलिजेंस के क्षेत्रों में भारत-सिंगापुर भागीदारी को बढ़ाने पर ध्यान केंद्रित करूंगा। शहरी विकास, योजना, स्मार्ट सिटी और बुनियादी ढांचे के विकास जैसे क्षेत्रों में सिंगापुर की कंपनियां भारत के साथ प्रमुख भागीदार बन गई हैं। सिंगापुर की मेरी यात्रा दोनों देशों के बीच संबंधों को आगे बढ़ाने में सहायक साबित होंगी। 31 मई को मैं भारत-सिंगापुर उद्यम और नवाचार प्रदर्शनी का दौरा करूंगा। मैं व्यापार और निवेश के अवसरों पर चर्चा करने के लिए सिंगापुर के चुनिंदा शीर्ष सीईओ के साथ एक गोलमेज बैठक के बाद एक व्यापार और सामुदायिक कार्यक्रम को भी संबोधित करूंगा।’ प्रधानमंत्री श्री मोदी ने कहा, ‘मैं 1 जून को सिंगापुर के राष्ट्रपति हलीमा याकोब से मुलाकात करूंगा। सिंगापुर के प्रधानमंत्री ली के साथ प्रतिनिधिमंडल स्तरीय वार्ता होगी और नान्यांग टेक्नोलॉजिकल यूनिवर्सिटी की अपनी यात्रा की उम्मीद कर रहा हूं, जहां मैं युवा छात्रों के साथ बातचीत करूंगा। उसी शाम, मैं शांगरी-ला डॉयलॉग को मुख्यतौर पर संबोधित करूंगा। यह पहला अवसर होगा जब भारतीय प्रधानमंत्री इस कार्यक्रम को संबोधित करेगा।यह क्षेत्रीय सुरक्षा के मसलों और इस क्षेत्र में शांति व स्थिरता पर भारत के दृष्टिकोण को स्पष्ट करने का अवसर होगा।’ प्रधानमंत्री श्री मोदी ने कहा, ‘मैं 2 जून को क्लिफोर्ड पियर में एक पट्टिका का अनावरण करूंगा, जहां 27 मार्च 1948 को गांधीजी की अस्थियां समुद्र में प्रवाहित की गई थीं। मैं धार्मिक स्थलों पर भी जाऊंगा जिनका भारत के साथ सांस्कृतिक जुड़ा है. मेरे कार्यक्रम का अंतिम हिस्सा सिंगापुर में चंगी नौसेना बेस की यात्रा होगी, जहां मैं भारतीय नौसेना के जहाज आईएनएस सतपुरा का दौरा करूंगा,साथ ही भारतीय नौसेना और रॉयल सिंगापुर नौसेना के अधिकारियों और नाविकों से बातचीत करूंगा। मुझे पूरा भरोसा है कि इंडोनेशिया, मलेशिया और सिंगापुर की मेरी यात्रा हमारी एक्ट ईस्ट पॉलिसी को और बढ़ावा देगी और सभी तीन देशों के साथ हमारे संबंधों और कार्यों को सशक्त बनाएगी.’
मंत्रिमंडल ने दिल्ली मेट्रो के चौथे चरण की परियोजना को मंजूरी दी

61.679 किलोमीटर के 3 कॉरिडोर में 17 भूमिगत और 29 एलिवेटिड स्टेशन एयरोसिटी से तुगलकाबाद के मध्य 15 स्टेशन आरके आश्रम से जनकपुरी वेस्ट के मध्य 25 स्टेशन मौजपुर और मुकुंदपुर के मध्य 6 स्टेशन प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने दिल्ली मेट्रो के चौथे चरण की परियोजना को मंजूरी दी है। इसमें 3 कॉरिडोर होंगे। इन तीनों कॉरिडोर की लम्बाई 61.679 किलोमीटर है। कुल 61.679 किलोमीटर में 22.359 किलोमीटर परियोजना भूमिगत और 39.320 किलोमीटर परियोजना का एलिवेटिड खंड के रूप में निर्माण किया जाएगा। इन कॉरिडोर में 46 स्टेशन होंगे। इनमें 17 स्टेशन भूमिगत और शेष 29 स्टेशन एलिवेटिड होंगे। तीनों मेट्रो कॉरिडोर की कुल लागत 24,948.65 करोड़ रुपये होगी। यह परियोजना दिल्ली मेट्रो रेल कॉरपोरेशन लिमिटेड (डीएमआरसी) तथा भारत सरकार के विशेष उद्देश्य वाहन (एसपीवी) और राष्ट्रीय राजधानी क्षेत्र दिल्ली सरकार (जीएनसीटीडी) की मौजूदा 50-50 प्रतिशत हिस्सेदारी से लागू की जाएगी। कनेक्टिविटी की मुख्य विशेषताएं : एयरो सिटी से तुगलकाबाद – 15 स्टेशन (एयरोसिटी, महिपालपुर, वसंत कुंज सेक्टर डी, मसूदपुर, किशनगढ़, महरोली, लाडोसराय, साकेत, साकेत जी ब्लॉक, अम्बेडकर नगर, खानपुर तिगड़ी, आनंदमयी मार्ग जंक्शन, तुगलकाबाद रेलवे कॉलोनी, तुगलकाबाद) आर के आश्रम से जनकपुरी वेस्ट – 25 स्टेशन (आर के आश्रम, मोतिया खान, सदर बाजार, पुलबंगश, घंटाघर/सब्जी मंडी, राजपुरा, डेरावाल नगर, अशोक विहार, आजादपुर, मुकुंदपुर, भलस्वा, मुकरबा चौक, बादली मोड, नॉर्थ पीतमपुरा, प्रशांत विहार, मधुबन चौक, दीपाली चौक, पुष्पांजलि एंक्लेव, वेस्ट एंक्लेव, मंगोलपुरी, पीरागढ़ी चौक, पश्चिम विहार, मीरा बाग, केशव पुर, कृष्ण पार्क एक्सटेंशन, जनकपुरी वेस्ट) मौजपुर से मुकुंदपुर – 6 स्टेशन (यमुना विहार, भजनपुरा, खजूरी खास, सूर घाट, जगतपुर गांव, बुराड़ी) तीनों कॉरिडोर में भूमिगत (22.359 किलोमीटर) और एलिवेटिड (39.320 किलोमीटर) दोनों खंड शामिल हैं। प्रभाव : चौथे चरण के ये कॉरिडोर मेट्रो नेटवर्क की कवरेज का विस्तार करेंगे जिससे राष्ट्रीय राजधानी के अधिक क्षेत्र आपस में जुड़ेंगे। इन कॉरिडोर के पूरा होने के बाद मेट्रो के यात्रियों को अधिक इंटरचेंज स्टेशन उपलब्ध होंगे। जिससे नए कॉरिडोर दिल्ली मेट्रो की मौजूदा लाइनों के साथ जुड़ जायेंगे। कनेक्टिविटी में सुधार से यात्रियों को मार्गों के अधिक से अधिक उपयोग द्वारा यात्रा के अधिक विकल्प उपलब्ध होंगे। इन 3 नए कॉरिडोर के माध्यम से 61.679 किलोमीटर अतिरिक्त नेटवर्क बढ़ने से सड़कों पर भीड़ कम होगी और मोटर वाहनों द्वारा फैलाए जा रहे प्रदूषण को कम करने में भी मदद मिलेगी। तुगलकाबाद-एयरोसिटी कॉरिडोर से हवाई अड्डे की कनेक्टिविटी में और सुधार आयेगा। इन तीनों कॉरिडोर के पूरा होने के बाद दिल्ली मेट्रो की कुल नेटवर्क लम्बाई 400 किलोमीटर के आंकड़े को पार कर जाएगी।
आंध्र प्रदेश और ओडिशा के लिए राष्‍ट्रीय चक्रवात जोखिम शमन परियोजना के पहले चरण के लिए संशोधित लागत अनुमान

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने आंध्र प्रदेश और ओडिशा के लिए केन्‍द्र प्रायोजित राष्‍ट्रीय चक्रवात जोखिम शमन परियोजना के पहले चरण के लिए संशोधित लागत अनुमानों को आज अपनी मंजूरी दे दी। इसकी मूल लागत में 835 करोड़ रुपये की वृद्धि हुई है और यह 1496.71 करोड़ रुपये से बढ़कर 2331.71 करोड़ रुपये हो गई है। इससे समुद्री तटों के नजदीक रहने वाले लोगों की चक्रवात सम्‍बन्‍धी परेशानियां दूर करने में मदद मिलेगी। आबादी का यह वर्ग आमतौर से गरीब और समाज के कमजोर तबके से है। केंद्र सरकार विश्‍व बैंक के ऋण के जरिए 1843.94 करोड़ रुपये के बराबर वित्‍तीय सहायता प्रदान करेगी। शेष 487.77 करोड़ रुपये की राशि का योगदान आंध्र प्रदेश और ओडिशा सरकार देगी। इस परियोजना का व्‍यापक उद्देश्‍य जो‍खिम वाले क्षेत्रों में चक्रवात की पूर्व सूचना, ट्रेकिंग और चेतावनी प्रणाली, चक्रवात जोखिम शमन और क्षमता निर्माण प्रदान करना है। इसके लिए निर्मि‍त प्रमुख बुनियादी ढांचे में बहुउद्देश्‍यीय चक्रवात आश्रय (आश्रय स्‍थलों और गोदाम सहित तथा घरों की तरफ जाने वाली सड़कें/पुल) और तटबंध (निर्माण और लवणीय तटबंधों का निर्माण और पुनरूद्धार) शामिल हैं। राज्‍यों में प्रस्‍तावित निवेश से समुद्री तट के नजदीक रहने वाले लोगों की सुरक्षा, उन्‍हें निकालने, उन तक बेहतर पहुंच, बेहतर चेतावनी का प्रसार और तेजी से प्रतिक्रिया के लिए तटीय बुनियादी ढांचा मजबूत करने में मदद मिलेगी। इस परियोजना से ओडिशा में 10.46 लाख लोगों और आंध्र प्रदेश में 7.18 लाख लोगों को लाभ होगा। इससे ओडिशा में 38,296 हेक्‍टेयर भूमि तथा आंध्र प्रदेश में करीब 12,640 हेक्‍टेयर भूमि की रक्षा करने में मदद मिलेगी। बढ़ी हुई लागत से इन राज्‍यों में फेलिन तूफान से निपटने के दौरान हुए अनुभवों के आधार पर चक्रवात जोखिम शमन के लिए अतिरिक्‍त बुनियादी ढांचों (246 बहुउद्देश्‍यीय चक्रवात आश्रय स्‍थलों, 204 किलोमीटर सड़कों और 15 पुलों) का निर्माण हो सकेगा। अक्‍तूबर 2013 में ये राज्‍य इस तूफान से प्रभावित हुए थे। अतिरिक्‍त बुनियादी ढांचे के निर्माण को पूरा करने के लिए परियोजना की समय सीमा 31 जनवरी, 2016 से बढ़ाकर 31 मार्च, 2018 कर दी गई है। पृष्‍ठभूमि:- भारत की करीब 7516 किलोमीटर समुद्री तट रेखा में से करीब 5700 किलोमीटर सपाट तटीय भू-भाग है और घनी आबादी वाला यह क्षेत्र चक्रवात की दृष्टि से काफी संवेदनशील है। यहां समुद्र में ऊंची लहरे, तेज हवाएं और भारी बारिश होती है। तटीय रेखा के समुद्र तटीय राज्‍यों की कुल आबादी के करीब 40 प्रतिशत लोग 100 किलोमीटर के भीतर रहते हैं। तूफान में बार-बार बड़ी संख्‍या में लोगों की जान जाती है, आजीविका के अवसरों, सार्वजनिक और निजी संपत्ति तथा बुनियादी ढांचे को भारी नुकसान पहुंचता है।
प्रधानमंत्री ने सभी लोगों को महाअष्टमी की बधाई दी

प्रधानमंत्री श्री नरेन्द्र मोदी ने महाअष्टमी के पावन अवसर पर सभी लोगों को शुभकामनाएं दी हैं। प्रधानमंत्री ने कहा कि मां महागौरी की कृपा सभी के जीवन में सौभाग्य, समृद्धि और सफलता लाए। श्री मोदी ने मां महागौरी की स्तुति को भी साझा किया। “वन्दे वाञ्छितकामार्थं चन्द्रार्धकृतशेखराम्। सिंहारूढां चतुर्भुजां महागौरीं यशस्वीनीम्॥ महाअष्टमी की अनंत शुभकामनाएं। मां महागौरी हर किसी के जीवन में सौभाग्य, संपन्नता और सफलता लेकर आएं। माता के भक्तों के लिए उनकी यह स्तुति…” वन्दे वाञ्छितकामार्थं चन्द्रार्धकृतशेखराम्। सिंहारूढां चतुर्भुजां महागौरीं यशस्वीनीम्॥ महा अष्टमी की अनंत शुभकामनाएं। मां महागौरी हर किसी के जीवन में सौभाग्य, संपन्नता और सफलता लेकर आएं। माता के भक्तों के लिए उनकी यह स्तुति…
सुश्री तुलसी गाबार्ड ने प्रधानमंत्री से मुलाकात की

अमरीका की प्रतिनिधि सभा की पहली हिंदू सदस्य सुश्री तुलसी गाबार्ड ने रविवार को प्रधानमंत्री श्री नरेन्द्र मोदी से मुलाकात की। इस मुलाकात के दौरान सुश्री तुलसी गाबार्ड ने प्रधानमंत्री श्री नरेन्द्र मोदी को भगवत गीता की प्रति भेंट की। उन्होनें अंतर्राष्ट्रीय योग दिवस के लिए प्रधानमंत्री श्री नरेन्द्र मोदी के प्रस्ताव का समर्थन किया। प्रधानमंत्री श्री नरेन्द्र मोदी और सुश्री तुलसी गाबार्ड के बीच विचार-विमर्श के दौरान रक्षा संबधी मुद्दों और आंतकवाद से मुकाबला करने से संबंधित प्रयासों पर भी बातचीत हुई। प्रधानमंत्री श्री नरेन्द्र मोदी ने सुश्री तुलसी गाबार्ड को भारत यात्रा का निमंत्रण दिया।
प्रधानमंत्री ने कुलगुरु स्वामी राजर्षि मुनि के निधन पर शोक व्यक्त किया

प्रधानमंत्री श्री नरेन्द्र मोदी ने लकुलिश परंपरा के कुलगुरु स्वामी राजर्षि मुनि के निधन पर गहरा दुख व्यक्त किया है। प्रधानमंत्री ने वर्षों से योग में उनके उत्कृष्ट योगदान का उल्लेख किया। उन्होंने दिवंगत आत्मा की शांति के लिए प्रार्थना की और शोक संतप्त अनुयायियों के प्रति अपनी संवेदना व्यक्त की। प्रधानमंत्री ने ट्वीट किया:
मंत्रिमंडल ने कृषि सहयोग पर आधारित भारत और फिलिस्तीन के बीच समझौते को मंजूरी दी

प्रधानमंत्री श्री नरेन्‍द्र मोदी की अध्यक्षता में केंद्रीय मंत्रिमंडल ने कृषि और किसान कल्याण मंत्रालय तथा फिलिस्तीन के कृषि मंत्रालय के बीच कृषि सहयोग पर आधारित समझौते को पूर्व प्रभाव से अपनी मंजूरी दे दी है। फिलिस्तीन के विदेश मंत्री के भारत के दौरे के समय मई 2017 में समझौता ज्ञापन पर हस्ताक्षर किए गए थे। इस समझौते में फिलिस्तीन की पशुपालन सेवाओं और पशुधन स्वास्थय का क्षमता विकास सहित कृषि अनुसंधान, पशुपालन के क्षेत्र में सहयोग, सिंचाई और जलवायु परिवर्तन के क्षेत्र में सहयोग के प्रावधान शामिल है। पादप और मृदा पोषण, स्वच्छता और आधुनिक स्वच्छता विधान तथा पौधा संरक्षण पशुपालन, आधुनिक सिंचाई प्रौद्योगिकी के क्षेत्र में अनुभवों के आदान-प्रदान सहित प्रशिक्षण और क्षमता निर्माण आदि जैसे क्षेत्रों तक भी इसका विस्तार किया जाएगा। समझौते के तहत, इसके उद्देश्यों तक पहुंचने के लिए कार्यक्रम और कार्ययोजनाएं निर्धारित करने के लिए एक कृषि परिचालन समिति गठित की जाएगी, जो सहयोग के एजेंडे का निर्धारण भी करेगी।
प्रधानमंत्री ने टुमकुर जिले में एचएएल की हेलीकॉप्टर मैन्यूफैक्चरिंग इकाई के शिलान्यास पट्टिका का अनावरण किया

प्रधानमंत्री श्री नरेन्द्र मोदी ने आज कर्नाटक के टुमकुर जिले में हिन्दुस्तान एयरोनॉटिक्स लिमिटेड की नई हेलीकॉप्टर मैन्यूफैक्चरिंग इकाई के शिलान्यास के लिए पट्टिका का अनावरण किया। इस मौके पर प्रधानमंत्री ने कहा कि टुमकुर में स्थापित होने वाली विनिर्माण इकाई कोई साधारण इकाई नहीं होगी। यह एक ऐसी इकाई होगी, जो पूरी दुनिया का ध्यान अपनी ओर खींचेगी। इस मौके पर उन्होंने पूर्व प्रधानमंत्री श्री लाल बहादुर शास्त्री के जय, जवान, जय किसान नारे की याद दिलाई। उन्होंने कहा कि पिछले पचास साल के दौरान कृषि के क्षेत्र में काफी तरक्की हुई है और देश अब अनाज के मामले में आत्मनिर्भर है। भारतीय सेना में भी इतनी ही महत्वपूर्ण है और यहां भी हमें आत्मनिर्भर होना होगा। अब समय आ गया है कि हमारी सेना जो हथियार और उपकरण इस्तेमाल करे वे दुनिया में सर्वश्रेष्ठ हों। इसके लिए आयातित हथियार और युद्ध से जुड़े साजो-सामान पर भारत की निर्भरता खत्म करनी होगी। आयातित हथियार और उपकरण महंगे भी हैं और अत्याधुनिक तकनीक के भी नहीं हैं। श्री नरेन्द्र मोदी ने कहा कि केंद्र सरकार ने रक्षा उपकरणों के विनिर्माण पर जोर देने का फैसला किया है। उन्होंने कहा कि टुमकुर में जिन हेलीकॉप्टरों का निर्माण होगा वो दूर-दराज के इलाकों में तैनात सैनिकों की सेवा में इस्तेमाल किए जाएंगे। उन्होंने कहा कि इस इकाई में बना पहले हेलीकॉप्टर को 2018 तक सेवा में आ जाना चाहिए। उन्होंने कहा कि इस फैक्टरी से 4000 परिवारों को प्रत्यक्ष और अप्रत्यक्ष तरीके से रोजगार मिलेगा। उन्होंने भारत में औद्योगीकरण के बाबा साहेब भीमराव अंबेडकर के विचारों को याद किया। उन्होंने कहा कि डॉ. आंबेडकर ने इसे गरीबों और दबे-कुचले के सशक्तिकरण का माध्यम माना था। उन्होंने कहा कि यह विनिर्माण इकाई उनके इस विचार की दिशा में एक कदम साबित होगी। इस मौके पर कर्नाटक के राज्यपाल श्री वजूभाई वाला, कर्नाटक के मुख्यमंत्री श्री सिद्धरमैया, केंद्रीय मंत्री श्री मनोहर पर्रिकर, श्री डी.वी. सदानंद गौड़ा, श्री अनंत कुमार और केंद्रीय राज्य मंत्री श्री जी.एम. सिद्धेश्वर भी मौजूद थे।
बेनामी लेन-देन (प्रतिबंध) कानून, 1988 में संशोधन को मंजूरी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने बजट में की गई घोषणाओं पर कदम उठाते हुए बेनामी लेन-देन (प्रतिबंध) कानून, 1988 में संशोधन को मंजूरी दे दी। इसके लिए संसद में बेनामी लेन-देन (प्रतिबंध) (संशोधन) बिल, 2015 पारित किया गया। संशोधित बिल में बेनामी संपत्‍तियों को जब्‍त करने और उन्‍हें सील करने का अधिकार है। साथ ही, जुर्माने के साथ कैद का भी प्रावधान है। देश में काले धन की बढ़ती समस्‍या को खत्‍म करने की दिशा में यह एक और कदम है। राजस्‍व विभाग ने विधायी विभाग से मशविरा कर बेनामी लेन-देन (प्रतिबंध) कानून, 1988 में संशोधन किया।
प्रधानमंत्री 09 अक्‍टूबर को हरियाणा का दौरा करेंगे

प्रधानमंत्री श्री नरेन्‍द्र मोदी 9 अक्‍टूबर, 2018 को हरियाणा के रोहतक में सांपला का दौरा करेंगे। श्री मोदी दीनबंधु सर छोटू राम की प्रतिमा का अनावरण करेंगे। सर छोटू राम एक जाने-माने नेता थे, जिन्‍होंने किसानों के कल्‍याण, पिछड़े और दलितों के उद्धार के लिए निरंतर कार्य किए। शिक्षा के क्षेत्र में और अन्‍य सामाजिक सरोकारों को लेकर भी उनके द्वारा किए गए कार्यों के लिए भी उन्‍हें याद किया जाता है। एक जनसभा में प्रधानमंत्री रेल कोच कारखाना सोनीपत की आधारशिला रखे जाने के मद्देनजर एक पट्टिका का अनावरण करेंगे। इसके पूरा होने पर यह उत्‍तरी क्षेत्र में रेल कोचों के लिए एक महत्वपूर्ण मरम्‍मत और रखरखाव सुविधा होगी। मॉड्यूलर और प्रीफेब्रीकेटेड निर्माण तकनीकों, आधुनिक मशीनों और पर्यावरण अनुकूल विशेषताओं के इस्‍तेमाल से इसकी स्‍थापना की जा रही है।
प्रधानमंत्री ने प्रगति के माध्‍यम से वार्तालाप किया

प्रधानमंत्री श्री नरेन्‍द्र मोदी ने पूर्व-सक्रिय शासन और समयबद्ध कार्यान्‍वयन के लिए आईसीटी आधारित, बहु-प्रारूप प्‍लेटफॉर्म-प्रगति के माध्‍यम से अपने 8वें वार्तालाप की अध्‍यक्षता की। आज की अपनी समीक्षा में, प्रधानमंत्री ने दिल्‍ली, हरियाणा, उत्‍तर प्रदेश, बिहार, झारखंड, पश्‍चिम बंगाल, ओडिशा, छत्‍तीसगढ़, महाराष्‍ट्र और तेलंगाना सहित कई राज्‍यों में फैले सड़क, रेल, मैट्रो रेल, बिजली और खाद्य प्रसंस्‍करण क्षेत्रों में महत्‍वपूर्ण बुनियादी परियोजनाओं की प्रगति की समीक्षा की। हैदराबाद मैट्रो रेल परियोजना की समीक्षा करते हुए, प्रधानमंत्री ने सभी संबंधित अधिकारियों को इस पीपीपी परियोजना को अतिशीघ्रता और सर्वश्रेष्‍ठ संभव गुणवत्‍ता के साथ पूर्ण करने के निर्देश दिये। आज समीक्षा की गई अन्‍य महत्‍वपूर्ण परियोजनाओं में, पूर्वी समर्पित भाड़ा गलियारा और दिल्‍ली-हरियाणा-उत्‍तर प्रदेश पूर्वी परिधीय राजमार्ग शामिल थे। खाद्य पार्क योजना की समीक्षा करते हुए, प्रधानमंत्री ने पार्को से लाभ के व्‍यापक मूल्‍यांकन का आह्वान किया जिन्‍हें पहले ही पूरा किया जा चुका है। प्रधानमंत्री ने म्‍यांमार में कालादन बहु-मॉडल पारगमन परिवहन और रिह-तेदिम सड़क परियोजना की भी समीक्षा की। प्रधानमंत्री ने कहा कि यह परियोजना भारत की ‘’एक्‍ट ईस्‍ट’’ पॉलिसी की आधारशिलाओं में से एक है। उन्‍होंने इसके शीघ्रता पूर्ण किए जाने की अपील की। प्रधानमंत्री ने मनरेगा के अंतर्गत प्रत्‍यक्ष लाभ हस्‍तांतरण की दिशा में प्रगति और अंतिम छोर तक लक्षित सार्वजनिक वितरण प्रणाली (टीपीडीएस) की भी समीक्षा की।
प्रधानमंत्री ने असम के मुख्‍यमंत्री से राज्‍य में आई बाढ़ की स्थिति पर बात की

प्रधानमंत्री श्री नरेन्‍द्र मोदी ने असम के मुख्‍यमंत्री श्री सर्बानंद सोनोवाल से राज्‍य में आई बाढ़ की स्थिति को लेकर बात की है। प्रधानमंत्री ने ट्वीट में कहा कि केन्‍द्र सरकार स्थिति की लगातार और बारीकी से निगरानी कर रही है और राज्‍य के कुछ हिस्‍सों में आई बाढ़ की स्थिति पर काबू पाने के लिए राज्‍य सरकार को सभी संभव सहायता उपलब्‍ध कराई जा रही है। प्रधानमंत्री ने कहा कि ‘केन्‍द्र सरकार शुरूआत से ही असम में आई बाढ़ की स्थिति की लगातार और गंभीरता से निगरानी कर रही है और राज्‍य के कुछ हिस्‍सों में आई बाढ़ की स्थिति से निपटने के लिए हर संभव सहायता उपलब्‍ध कराई जा रही है।’
भारत के गांवों में हमारे सुशासन प्रयासों के मूल में लोगों के कल्याण के लिए प्रौद्योगिकी की शक्ति का लाभ उठाना है : प्रधानमंत्री श्री नरेन्द्र मोदी

प्रधानमंत्री श्री नरेन्द्र मोदी ने कहा है कि भारत के गांवों में हमारे सुशासन प्रयासों के मूल में लोगों के कल्याण के लिए प्रौद्योगिकी की शक्ति का लाभ उठाना है। इसके लिए श्री मोदी ने स्वामित्व योजना का उदाहरण दिया, जिसके परिणाम बहुत अच्छे रहे हैं। MyGovIndia के एक ट्वीट के जवाब में प्रधानमंत्री ने कहा; "भारत के गांवों में हमारे सुशासन प्रयासों के मूल में लोगों के कल्याण के लिए प्रौद्योगिकी की शक्ति का लाभ उठाना है। इसका एक उदाहरण स्वामित्व योजना है, जिसके परिणाम बहुत अच्छे रहे हैं।"
प्रधानमंत्री ने नेताजी सुभाष चन्द्र बोस की मूर्ति प्राप्त की

प्रधानमंत्री श्री नरेन्द्र मोदी ने आज कलाकार अरुण योगीराज से नेताजी सुभाष चन्द्र बोस की एक मूर्ति प्राप्त की। प्रधानमंत्री ने ट्वीट किया “आज @योगीराज से मिलकर खुशी हुई। नेताजी बोस की इस असाधारण मूर्ति को साझा करने के लिए उनका आभारी हूं।”
मुद्रा योजना ने अनगिनत भारतीयों को अपने उद्यमिता कौशल का प्रदर्शन करने और रोजगार का सृजनकर्ता बनने का अवसर प्रदान किया है: प्रधानमंत्री

प्रधानमंत्री श्री नरेन्द्र मोदी ने कहा है कि प्रधानमंत्री मुद्रा योजना ने अपनी शुरूआत के बाद से सात वर्षों में अनगिनत भारतीयों को अपने उद्यमिता कौशल का प्रदर्शन करने और रोजगार का सृजनकर्ता बनने का अवसर प्रदान किया है। उन्होंने कहा कि इन सात वर्षों में मुद्रा योजना एक गेम चेंजर साबित हुई है और वह गरिमा के साथ-साथ समृद्धि बढ़ाने में भी सहायक रही है। माईगवइंडिया के एक ट्वीट के जवाब में प्रधानमंत्री ने ट्वीट किया; “#FundingTheUnfunded के सिद्धांत द्वारा निर्देशित, मुद्रा योजना ने अनगिनत भारतीयों को अपने उद्यमिता कौशल का प्रदर्शन करने और रोजगार का सृजनकर्ता बनने का अवसर दिया है। आज जब हम #7YearsOfPMMY मना रहे हैं, यह योजना एक गेम चेंजर साबित हुई है और गरिमा के साथ-साथ समृद्धि बढ़ाने में भी सहायक रही है।”